INFORMATĪVAIS ZIŅOJUMS

**Par Latvijas un Krievijas pārrobežu sadarbības programmu 2014.-2020.gadam Eiropas Kaimiņattiecību instrumenta ietvaros**

1. **Tiesību akta projekta/izskatāmā jautājuma īss apraksts**

Eiropas Kaimiņattiecību instruments Latvijai ir viens no prioritārajiem ES ārējo attiecību finansēšanas instrumentiem. Latvija atzīst Eiropas Kaimiņattiecību un partnerības instrumenta (turpmāk - EKPI) pārrobežu sadarbības projektu būtisko nozīmi.

2011.gadā 7.decembrīEiropas Komisija (turpmāk – EK) ir nākusi klajā ar priekšlikumiem par Ārējiem finanšu instrumentiem 2014.-2020.gadam. EK izstrādājusi priekšlikumu Eiropas Padomes un Parlamenta regulai par Kaimiņattiecību instrumenta izveidi, kas aizstās pašreiz spēkā esošo Eiropas Parlamenta un Padomes Regulu (EK) Nr.1638/2006, ar ko paredz vispārējos noteikumus Eiropas kaimiņattiecību un partnerības instrumenta izveidošanai. Jaunais Eiropas Kaimiņattiecību instruments(turpmāk – EKI) sniegs Latvijai iespēju turpināt veiksmīgu sadarbību ar Krieviju.

Turklāt EK 2012.gada beigās ir uzsākusi darbu pie Programmēšanas dokumenta projekta (stratēģija, kas nosaka programmu ģeogrāfisko tvērumu, finansējumu, stratēģiskos un tematiskos mērķus, utt.), un šobrīd par tā saturu turpinās diskusijas starp dalībvalstīm un Eiropas Komisiju. Saskaņā ar Programmēšanas dokumenta projektu, galvenie mērķi pārrobežu sadarbībai uz ES ārējām robežām 2014. – 2020.gada plānošanās periodā ir atbalstīt ilgtspējīgu attīstību abpus ES ārējām robežām, palīdzēt samazināt dzīves līmeņa atšķirības un pievērsties iespējām un izaicinājumiem sakarā ar ES paplašināšanos vai reģionu savstarpējo tuvumu pāri sauszemes un jūras robežām.

Lai sasniegtu galvenos mērķus, pārrobežu sadarbībai EKI ietvaros izvirzīti 3 stratēģiskie mērķi:

* veicināt ekonomisko un sociālo attīstību reģionos abās kopējo robežu pusēs;
* risināt kopīgas problēmas tādās jomās kā vide, sabiedrības veselība, cīņa ar noziedzību un noziedzības novēršana;
* veicināt labāku nosacījumu un kārtību izveidi, lai nodrošinātu personu mobilitāti, preču, kapitāla un pakalpojumu kustību.

Turpinot Igaunijas, Latvijas un Krievijas pārrobežu sadarbības programmas 2007. – 2013 gadam pozitīvo sadarbības pieredzi, iesaistītām valstīm Latvijas - Krievijas pārrobežu sadarbības programmas (turpmāk – LAT-RUS programma) EKI ietvaros izstrādē un īstenošanā jāmeklē kopīgi risinājumi, lai sasniegtu iepriekš minētos mērķus.

2011.gada 14.decembrī notika tikšanās ar augsta līmeņa delegāciju no Krievijas Federācijas (turpmāk - KF) par Eiropas Savienības struktūrfondu mērķa „Eiropas teritoriālā sadarbība” LAT-RUS pārrobežu sadarbības programmas EKI ietvaros perspektīvām 2014.-2020.gada plānošanas periodā. Savukārt, Latvijas Republikas Ministru kabinetā 2012.gada 31.jūlijā tika apstiprināts informatīvais ziņojums „Par Latvijas un Krievijas pārrobežu sadarbības programmas ieviešanu Eiropas Kaimiņattiecību instrumenta ietvaros 2014.-2020.gadā” (prot. Nr.42 56.§ 2.punkts). Turpinot sarunas 2012.gada septembrī, Krievijas puse tika uzrunāta par jaunās programmas ģeogrāfisko tvērumu, un atbilstoši panāktai vienošanās sadarbībā ar KF Reģionālās attīstības ministriju tika sagatavota un nosūtīta EK kopīga koncepcija (*Joint Non-Paper*) par LAT - RUS pārrobežu sadarbības programmu 2014.-2020.gadam.

2013.gada 30.aprīlī Maskavā, Krievijā notiks Nacionālo atbildīgo iestāžu tikšanās, kuras laikā Latvijas un Krievijas pārstāvji diskutēs par jaunās programmas sagatavošanas procesa organizēšanu, programmēšanas komitejas izveidošanu un tās sastāvu, sniegs sākotnējo viedokli par atbalstāmajām sadarbības jomām.

Latvijas intereses ir nodrošinātu sekmīgu programmas sagatavošanas procesa norisi, kā arī savlaicīgu jaunās programmas ieviešanas uzsākšanu.

1. **Latvijas Republikas pozīcija**

Latvija atzinīgi vērtē EK iniciatīvu tiesiskā regulējuma gatavošanā pārrobežu sadarbības programmām 2014.-2020.gadam (t.sk. EKI izveides regulējumu un EKI ieviešanas nosacījumus). Latvija atbalsta jauno EKI pārrobežu sadarbības programmu 2014. – 2020.gadam īstenošanas vienkāršošanu un saskaņošanu ar citām „Eiropas Teritoriālās sadarbības” programmām, lai tās varētu izmantot kā efektīvu reģionālās attīstības instrumentu, nodrošinot pierobežas teritoriju intereses un vajadzības.

Sākotnējā pozīcijā tiek iezīmēts Latvijas viedoklis par jaunās LAT– RUS pārrobežu sadarbības programmas 2014.-2020.gadam EKI ietvaros vīziju.

Vides aizsardzības un reģionālās

attīstības ministrs E.Sprūdžs

Vīza: Vides aizsardzības un reģionālās

attīstības ministrijas valsts sekretārs A. Antonovs

18.04.2013

543

L.Gaibišela

67026468, linda.gaibisela@varam.gov.lv